Park prirode Komovi

**Park prirode Komovi** dobio je ime po planinskom masivu Komovi koji je jedan od najimpresivnijih planinskih masiva Crne Gore i Dinarskog planinskog sistema. Predstavljaju izuzetno atraktivan prostor, koga čini samo jedna lednička dolina Međukomlje, oivičena sa tri planinska vrha: Vasojevićki kom (2460m), Kučki (2487m) i Ljevoriječki Kom (2453m) i visoravni Štavna, Ljuban, Rogam, Turjak i Carine.
## Jezera
Bukumirsko jezero nalazi se u podnožju planine Žijovo na nadmorskoj visini od 1.443m. Spada u grupu malih jezera, dugo je 210m , široko 130m, a duboko 17 metara. To je ledničko jezero koje vodu dobija topljenjem snijega, padavina, ali i iz povremenih izvora. Okolina mu je travnata i brežuljkasta, dno mu je muljevito, sa strana je obraslo barskom vegetacijom koja može uticati na njegovo nestajanje. Zbog svoje dubine boja mu se kreće od svijetlo zelene u priobalnom prstenu do tamno zelene krećući se ka centru.

Rikavačko jezero nalazi se u podnožju planine Vila koja priprada masivu Žijova blizu granice sa Albanijom. Jezero je smješteno na 1313 m. nadmorske visine, a u njega se ulivaju vode potoka Rikavac, a poniru vode u rijeke Cijevnu i Ribnicu. Do njega se može doći samo terenskim vozilom ili pješke. Može da se ide do katuna Širokar, koji se nalazi na nadmorskoj visini od 1765m, gdje se stazama spušta do jezera.  

## Flora
Na ovom prostoru klimatski i drugi ekološki faktori uslovili su razvoj raznovrsnog i bogatog biljnog i životinjskog svijeta, u kome su izdiferencirane visinske zone, počev od dolina rijeka i gustih lišćarskih, mješovitih i četinarskih šuma u donjem i središnjem dijelu planinskog masiva do bogatih planinskih livada i pašnjaka, te kamenjara i sipara na samim planinskim vrhovima. 
Područje Parka prirode ”Komovi” karakteriše se raznovrsnošću biljnog svijeta koji se ogleda u prisustvu velikog broja planinskih, ljekoviti, endemičnih i reliktnih biljnih vrsta.

Bogatu vegetaciju čine: planinski ljutići (*Ranunculus montanus*), križani ljutić (*Ranunculus hidridus*) i klapakur (*Ranunculus scutatus*), krstica (*Parisquadrifolia*) i druge planinske vrste guste sočne trave. Na Komovima raste jedan od najljepših cvjetova visokih planina  žuti jablan (*Trollius europaeus*), kernerov mak (*Papaver kernerii*), alpska sunčanica (*Heliantehemum slpestris*), orfandisova ljubičica (*Viola orphanidis*), puzava kamenjarka (*Saxifraga opositifolia*), blijeda djetelina (*Trifolium pallescens*), alpska grozničnica (*Sceutellaria alpina*), albanski ljiljan (*Lilium albanicum*), trava od uloma konstolom  (*Narthecium scardicum*), barski kaćun (*Dactylorhiza cordigera*), zovni kaćun (*Orchis sambucina*), gencianolika bokvica (*Plantago gentianoides*), siparska hajdučica (*Alhillea abrotanoides*), alpska sasa (*Pulstatilla alpina*).

U visokoplaninskoj endemičnoj flori Komova najveći broj vrsta pripada jadransko-mediteranskoj vrsti (*Cerastium dinaricum, Arenaria gracilis, Plantago reniformis, Veronica satureioides, Saxifraga prenja, Hieracium guentheribeckii, H. Gymnocephalum i dr.*), ilirsko-skardo-pindskoj vrsti (*Hieracium stuppeum, Phyteuma pseudoorbiculare, Euphorbia capitulata, Amphoricarpus autariatus, Pedicularis malyi, Achillea abrotanoides i dr.*) i ilirsko-mezijskim geoelementima (*Pedicularis brachyodonta, Cicerbita pancicii i dr.*). Od transbalkanskih endema prisutni su: *Silene sendtnerii, Acer heldreichii subsp. visianii, Pinguicula balcanica, Pedicularis hoermmanian i dr.*
### Endemi
Na visokoplaninskom području Komova je prisutan određeni broj lokalnih endema koji se nalazi samo na Komovima i nigdje više u svijetu, a to su: *Androsace komovensis Schönswetter & Schneew., Arenaria halacsyi Bald., Gentianella pevalekii Bjelčić & Mayer*.
## Park prirode
Park prirode Komovi obuhvata djelove teritorije glavnog grada Podgorice te opština Andrijevice i Kolašina. Opština Andijevica i Glavni grad Podgorica su ga 2015. godine proglasili za park prirode na svojim teritorijama, a opština Kolašin 2019. godine. 
## Reference